Al è un progjet in Friûl che al vûl promovi i lengaçs artistics contemporanis, sostignint la ativitât di artiscj nassûts o che a vivin in regjon. Si clame ManinFesto e al è rivât ae tierce edizion. Daspò chês dedicadis ae piture e ae fotografie, il Centri di art contemporanie di Vile Manin, che al puarte indevant il progjet, al à decidût di meti chest an in prin plan la sculture e la instalazion.
Fin ai 18 di Zenâr si puedin viodi a Passarian i lavôrs dai 8 finaliscj, selezionâts tra 146 partecipants de zurie, che e à sielt artiscj che a proponin progjets instalatîfs traviers une ricercje gnove e inovative e che, lavorant cun tecnichis difarentis, a àn savût jessi testemonis origjinâls de cuotidianitât. In pratiche, a àn premiât chei lavôrs che no si limitin ae idee di ogjet, ma che a comunichin un concet e, tal stes timp, a ufrissin al visitadôr une esperience gnove dal spazi.
A vinci il concors al è stât Federico Maddalozzo. 30 agns, pordenonês, al vîf e al lavore a Berlin e a Pordenon. Al partìs de osservazion dal mont par sezionâlu tes sôs components formâls e cromatichis e catalogâlu traviers di codiçs artificiâi di valôr universâl.
Al secont puest, Stefano Calligaro, nassût tal 1976 a Cividât, al lavore a Padue e a Rotterdam. Al dopre materiâi sempliçs par creâ gjeometriis astratis e essenziâls. La sô sculture, che e salte fûr di un dialic tra ogjet e ambient, e tradûs imagjinis tiradis fûr de realtât intun andament scuasi grafic e liniâr, puartantlis intun spazi che al somee a doi dimensions. Ogni composizion, di fat, al è un insiemit di segns, plui o mancul complès, che a tegnin, ancje te lôr forme plui finide, il caratar provisori di studi, tra ordin e casualitât.
Tierce la gurizane Anna Pontel. 34 agns, e vîf e e lavore a Triest. La sô ricercje e ironize sul podê de publicitât e de mode, su la dipendence e sul gust, ma ancje sul sisteme de art e dal marcjât. Tal so imagjinari, un univiers fat di travestiments, formis abitabilis e cuarps fûr di usance. Ogjets grandonons e, ae aparence, sore plui a deventin metaforis dai sintiments umans, che a sugjerissin une evasion de omologazion viers la creativitât dal mont de infanzie e de feminilitât.
Infin, al cuart puest, a pâr, Matteo Attruia, Michele Bazzana, Ludovico Bomben, Nicola Toffolini e Verde Olivia. Une menzon speciâl la zurie le à dade a altris 5 artiscj pal lavôr interessant e significatîf: Alberto Barazzutti, Emiliano Bazzanella, Alessandra Ghiraldelli, Francesca Martinelli e Lorenzo Missoni.
Tant che i agns passâts, la Galarie comunâl di art contemporanie di Monfalcon e darà acet ai artiscj «under 30», che si son distints pe origjinalitât dal lôr lavôr. Selezionâts dal diretôr artistic de galarie, Andrea Bruciati, a parteciparan a «Fruz 03: una nuova generazione di artisti in regione», dai 19 di Dicembar ai 18 di Zenâr dal 2009: Eva Geatti, Andrea Kvas, Francesca Martinelli, Lucia Soramel, Michele Spanghero e Diego Tonus.
Erika Adami
___________________________________________
CE FÂ
Si cumbine ben cu la coletive «Fruz 03: una nuova generazione di artisti in regione» la personâl di Michele Bazzana, «Robota». Lis sôs oparis a son rapresentazions straniantis che a partissin di ogjets di ûs cuotidian e industriâl. Instalazions fatis di materiâi montâts in assemblaments pôc probabii, che a vegnin mots di procès fisics o mecanics. La funzionalitât dal mecanisim si trasforme intune azion che e ironize sul rûl e il rapuart tra l’om e la machine. «Fruz 03» e la mostre di Bazzana a saran screadis vinars ai 19 di Dicembar, aes 7 sot sere, li de Galarie comunâl di art contemporanie di Monfalcon. A restaran viertis fin ai 18 di Zenâr dal 2009 dal martars ae domenie des 4 daspomisdì aes 7 sot sere; tai dîs di fieste e in chel prime ancje di matine: des 10 a une. Jentrade libare. Informazions al numar 0481/494360.
E. A.
ART-Â. Une fotografie de gnove sculture furlane............
Al è un progjet in Friûl che al vûl promovi i lengaçs artistics contemporanis, sostignint la ativitât di artiscj nassûts o che a vivin in regjon. Si clame ManinFesto e al è rivât ae tierce edizion. Daspò chês dedicadis ae piture e ae fotografie, il Centri di art contemporanie di Vile Manin, che al puarte indevant il progjet, al à decidût di meti chest an in prin plan la sculture e la instalazion.
fur_Latn fur_Latn fur_Latn fur_Latn fur_Latn fur_Latn fur_Latn kon_Latn unk fur_Latn fur_Latn lij_Latn fur_Latn fur_Latn